Šioje metinėje ataskaitoje nurodoma pagrindinė 2015 m. įgyvendinant ES pagalbos savanorių iniciatyvą vykdyta veikla ir su tuo susiję laimėjimai; 2015-ieji buvo labai svarbūs, kad iniciatyva galėtų pradėti veikti; per juos nustatyti būsimi iniciatyvos įgyvendinimo veiksmai.

Savanorių dislokavimas – vienas iš pagrindinių ES pagalbos savanorių iniciatyvos veiksmų. Jo tikslas – atrinkti, parengti ir dislokuoti jaunesniuosius ir vyresniuosius savanorius, kad, siekiant stiprinti pažeidžiamų ir nuo nelaimių nukentėjusių bendruomenių trečiosiose šalyse gebėjimus ir atsparumą, būtų galima padėti stiprinti Sąjungos gebėjimus teikti poreikiais grindžiamą humanitarinę pagalbą. 2015 m. liepos mėn. buvo paskelbtas kvietimas teikti paraiškas EACEA/25/2015, pagal kurį iš viso skirtas 8 400 000 EUR biudžetas bendram ES pagalbos savanorių dislokavimo, įskaitant jaunųjų specialistų praktiką ir įgyvendinimo organizacijų gebėjimų stiprinimą ir (arba) techninės pagalbos joms teikimą, projektų finansavimui. Nustatant kvietimo laiką, atsižvelgiama į sertifikavimo mechanizmo įgyvendinimo pažangą ir būtinybę sudaryti sertifikuotų organizacijų rezervą. Kaip reikalaujama teisės aktuose, savanorius gali dislokuoti (siųsti ir priimti) tik sertifikuotos organizacijos. Be to, laikantis 2015 m. metinės darbo programos, projektus turi įgyvendinti bent trijų sertifikuotų siunčiančiųjų ir trijų sertifikuotų priimančiųjų organizacijų konsorciumas. Iki 2015 m. spalio 30 d. (paraiškų pateikimo termino) buvo pateiktos dvi su 26 organizacijomis susijusios paraiškos. Paraiškos turėtų būti baigtos vertinti ir dotacijų susitarimai turėtų būti pasirašyti 2016 m.; pagal juos bus skiriama daugiausia 1 392 442,17 EUR ES dotacija ir juos numatyta pradėti įgyvendinti 2016 m. birželio–liepos mėn.

Savanoriška veikla humanitarinės pagalbos srityje. Siunčiančioji organizacija („VolinHA-SO“) dirba kartu su partneriais devyniose ES šalyse ir, taikydama per sertifikavimo procesą nustatytus ESPS standartus, padeda stiprinti jų gebėjimus, daugiausia dėmesio skirdama savanorių valdymo politikos stiprinimui. Vykdant šią projekto veiklą, siekiama sustiprinti savanoriškos veiklos organizacijų ryšius ir gerinti jų gebėjimus dalyvauti ES pagalbos savanorių iniciatyvoje.

Įgyvendinant Europos Sąjungoje įsisteigusioms organizacijoms skirtus techninės pagalbos projektus, daugiausia dėmesio skiriama gebėjimų stiprinimui tinklų kūrimo srityje. Organizacijų partnerysčių užmezgimas ir susivienijimų kūrimas – aiški prioritetinė organizacijų pageidaujama plėtoti sritis. Kitos teminės sritys: organizacinė plėtra, projektų valdymas, lygių galimybių užtikrinimas, ES pagalbos savanorių iniciatyvai taikomų susijusių nacionalinės teisės aktų – kai kuriais iš jų nustatomi savanorių valdymo pagal ESPS iniciatyvą standartai ir procedūros – supratimas ir per sertifikavimo procesą taikomi reikalavimai. Įgyvendinant trečiosiose šalyse įsisteigusių organizacijų gebėjimų stiprinimo projektus, taip pat daug dėmesio skiriama partnerysčių užmezgimui ir susivienijimų kūrimui. Rengti standartus, kuriais reguliuojamas partnerysčių valdymas, poreikių vertinimas, programų valdymas ir vietos savanoriškos veiklos plėtojimas – tai dar viena organizacijų numatyta stiprinti teminė sritis.

2015 m. sausio mėn. surengta informacijos teikimo ir tinklų kūrimo diena. Per šį viešą renginį būsimiems įgyvendinimo partneriams siekta paaiškinti ES pagalbos savanorių iniciatyva teikiamas finansavimo galimybes ir pradėti pirmuosius veiksmus (paskelbti kvietimą teikti paraiškas dėl techninės pagalbos ir pajėgumų stiprinimo ir kvietimą teikti paraiškas dėl siunčiančiųjų ir priimančiųjų organizacijų sertifikavimo). Renginys pasisekė, nes pasiekti potencialūs paramos gavėjai: jame dalyvavo 108 asmenys ir 21 šalies organizacijos.

Komisijos tarnybos ir EACEA sąveikos sąlygos ir tvarka grindžiamos jų susitarimo memorandumais. 2015 m. Komisijos tarnybos ir EACEA toliau plėtojo tarpusavio bendradarbiavimą ir aktyviai palaikė ryšius įgyvendindamos šią programą. Labai svarbu iniciatyvą stebėti, todėl buvo sukurta ir 2015 m. spalio 1 d. įsigaliojo ES pagalbos savanorių iniciatyvos įgyvendinimo stebėsenos sistema. Šia sistema apibrėžiamas duomenų rinkimo ir analizės užduočių paskirstymas. Pagal šią sistemą surinkti duomenys ir atitinkama analizė turi būti įtraukiami į ataskaitų teikimo procesą ir jais remiantis turi būti atliekamas tarpinis ir ex post iniciatyvos vertinimai. Surengtos pirmosios bendros misijos; jose dalyvavo ir gerinti projektų stebėseną padėjo EACEA ir Komisijos atstovai.

Įgyvendinti 1–5 skirsniuose pristatytus veiksmus įgaliota ir juos įgyvendina Švietimo, garso ir vaizdo bei kultūros vykdomoji įstaiga (angl. EACEA), bendradarbiaudama su Komisijos tarnybomis. Užduotys Komisijai ir Švietimo, garso ir vaizdo bei kultūros vykdomajai įstaigai paskirstomos remiantis 2013 m. gruodžio 18 d. Komisijos sprendimu C(2013) 9189, kuriuo Švietimo, garso ir vaizdo bei kultūros vykdomajai įstaigai suteikiami įgaliojimai atlikti užduotis, susijusias su Sąjungos švietimo, garso ir vaizdo bei kultūros programų, visų pirma Sąjungos bendrajame biudžete įrašytų asignavimų ir EPF skirtų lėšų, įgyvendinimu. EACEA yra vykdomoji įstaiga, atsakinga už ES pagalbos savanorių iniciatyvos techninių aspektų įgyvendinimą – kvietimų teikti paraiškas ir konkursų skelbimą, po to sudarytų sutarčių valdymą ir atitinkamų biudžeto asignavimų įgyvendinimą pagal Komisijos priimtas metines darbo programas.

Remiantis 2014 m. metine darbo programa, pagal kurią 2015–2020 m. laikotarpiui skirta 4 000 000 EUR biudžeto asignavimų ES pagalbos savanorių draudimui ir praktikai, 2014 m. gruodžio 31 d. buvo paskelbtas atviras konkursas. Siekiama užtikrinti, kad visiems ES pagalbos savanorių iniciatyvoje dalyvaujantiems savanoriams būtų taikomas konkrečiai jiems per visą jų dislokavimo laikotarpį apsaugoti skirtas visapusiškas draudimas. 2015 m. lapkričio 4 d. su Cigna International Health Service BVBA buvo sudaryta 2 500 000 EUR vertės neviršijanti paslaugų teikimo sutartis, pagal kurią sukuriama nuo pat ES pagalbos savanorių dislokavimo pradžios taikytina draudimo sistema. Pirmąją tarpinę ataskaitą – ją sudaro įgyvendinimo planas, kuriame nurodyti įvairūs veiksmai, susijusi veikla ir siūlomas būtinos paslaugų teikimo struktūros sukūrimo tvarkaraštis – rangovas pateikė 2015 m. gruodžio mėn.

2015 m. rugsėjo mėn. Briuselyje surengta konferencija Back to Base; į ją bandomųjų projektų savanoriai ir organizacijos partnerės susirinko pasidalyti įgyta patirtimi ir sužinotais dalykais. Per konferenciją dalyviai galėjo prisidėti prie nuolatinio iniciatyvos plėtojimo, įskaitant ES pagalbos savanorių platformos iniciatyvą. Dalyviai taip pat pasakojo istorijas per nufilmuotus pokalbius – veiksmingą komunikacijos priemonę, kurią taikant ateityje galima propaguoti šią iniciatyvą.

Sukurtas trumpas filmukas Becoming a certified organization and benefit from highly-skilled EU Aid Volunteers (liet. Kaip tapti sertifikuota organizacija ir naudotis puikiais ES pagalbos savanorių gebėjimais); juo paaiškinamas sertifikavimo procesas ir padedama organizacijoms dalyvauti iniciatyvoje.

ES pagalbos savanorių tinkle suinteresuotieji subjektai gali keistis geriausia patirtimi ir didinti dalyvavimą. Tinklas jau įgyvendinamas rengiant, pvz., partnerių apskritojo stalo susitikimus; per juos partneriai gali keistis geriausia patirtimi ir mokytis iš programos įgyvendinimo patirties. Pagrindinė priemonė, kurios reikia, kad šis tinklas galėtų veikti, – 2015 m. pradėta kurti ES pagalbos savanorių platforma. Naudojantis Komisijos kuriama platforma, partneriams bus padedama dislokuoti ES pagalbos savanorius, nes bus teikiama savanorių stebėjimo sistema, bus sudaromos sąlygos internetinei savanoriškai veiklai; bet to, ši platforma veiks kaip ES pagalbos savanorių duomenų bazė. Šia platforma ES pagalbos savanoriams bus teikiamos sąsajos su mokymo platforma, galimybė nuolat mokytis ir siekti pažangos, taip pat priemonė bendrauti su projektų partneriais ir kitais savanoriais.

Siekiant palengvinti keitimąsi žiniomis ir sudaryti sąlygas glaudesniam partnerių ir savanorių bendradarbiavimui bei remti geresnį koordinavimą, įgyvendinant ES pagalbos savanorių platformą taip pat bus suteikiama galimybė organizacijoms partnerėms ir savanoriams dalytis šios srities patirtimi. Platforma pradės veikti 2016 m.; pradiniame jos etape daugiausia bus remiami pirmieji dislokavimo projektai.

2015 m. sukurta unikali vaizdinė ES pagalbos savanorių iniciatyvos tapatybė; ją sudaro ES vėliava, iniciatyvos pavadinimas ir ES pagalbos savanorių šūkis „Mums rūpi – mes veikiame“ (angl. We Care, We Act). Laikantis ES pagalbos savanorių matomumo gairių ir ES pagalbos savanorių komunikacijos plano, ši iniciatyva skleidžiama visose jos įgyvendinimo srityse ir skirta naudotis Komisijai ir visoms iniciatyvoje dalyvaujančioms trečiosioms šalims, pvz., trečiosiose šalyse veikiančioms įgyvendinimo organizacijoms, Europos Sąjungoje veikiančioms siunčiančiosioms organizacijoms ir savanoriams.

2015 m. valstybės narės ir tarptautinės organizacijos vykdė įvairią informavimo veiklą; ja siekta pristatyti informaciją apie įgyvendinant ES pagalbos savanorių iniciatyvą suteiktas galimybes ir paskatinti potencialius paramos gavėjus ir savanorius dalyvauti programoje.

6 skirsnyje pristatytus veiksmus, bendradarbiaudama su EACEA ir atsižvelgdama į perduodant įgaliojimus EACEA ir Komisijos tarnyboms paskirstytas užduotis, įgyvendina Komisija.

IV. Išvados ir tolesni veiksmai

Priėmus teisės aktų dėl ES pagalbos savanorių iniciatyvos rinkinį, 2015-ieji buvo pirmieji metai, per kuriuos įgyvendinta visapusiška veikla, įskaitant paskelbtus kvietimus teikti paraiškas dėl techninės pagalbos, gebėjimų stiprinimo ir dislokavimo, paskelbtą savanorių mokymo konkursą, draudimo sistemos sukūrimą ir pradėtą kurti ES pagalbos savanorių platformą. 2011–2014 m. įgyvendintas bandomasis etapas užbaigtas ir, surengus konferenciją, į kurią susirinko bandomajame etape dalyvavę savanoriai ir organizacijos, iniciatyva pradėta įgyvendinti oficialiai.

Remiantis šiuo tvirtu pagrindu, iniciatyva bus įgyvendinama toliau. Konkrečiais veiksmais daugiausia dėmesio bus skiriama savanorių atrankai, mokymui ir dislokavimui; dabartinių projektų įgyvendinimui ir naujų priimančiosioms ir siunčiančiosioms organizacijoms skirtų savanorių dislokavimo, gebėjimų stiprinimo ir techninės pagalbos projektų atrankai; paraiškas teikiančių siunčiančiųjų ir priimančiųjų organizacijų sertifikavimui. Bus tęsiama su draudimo sistema ir savanorių mokymu susijusi veikla. Pradės veikti ES pagalbos savanorių registravimosi, tinklų kūrimo, internetinės savanoriškos veiklos ir mokymosi platforma.